Macunduk malih sareng Pidarta Basa Bali ring Blog titiange puniki. Duk dumun sampun kasurat taler conto-contoh pidato wiadin pidarta basa bali sionsan. Minakadi Pidato Saraswati. Taler wenten pidarta sane matema lingkungan, majudul Pidarta Basa Bali
Sampah. Pidarta-pidarta punika tuah conto sane dados anggen nglimbakang pidarta-pidarta sane tiosan, pamekas sane ngangge basa Bali. Ring patemone mangkin, titiang jagi ngaturang pidarta basa Bali sane majudul
Ngajegang Bali Majalaran Ngangge Basa Bali
Inggih, ngraris wedar titiang ring sor pidarta sane mamurda Ngajegang Bali Majalaran Ngangge Basa Bali.
Om Swastyastu
Pamiarsa sareng sami, utamaning semeton sane prasida rauh ring genah puniki. Pinih Ajeng, Bapak wiadin Ibu Guru, taler sawitran titiang sinamian. Ping kalih mantuk ring pangenter acara, aturang titiang suksma, lan rahajeng rahayu sareng sami.
Semeton sareng sami. Ring aab jagate mangkin,rikala iraga mapajar wiadin
komunikasi, utamaning para yowanane, akeh sane nganggen
bahasa Indonesia. Sekadi, conto:
Berapa harga pulpennya Satu?, utawi:
Buku kamu dimana?. Asapunika kruna wiadin lengkara sane ketah sampun kaanggen oleh para yowanane ritatkala ngrawos sareng timpalnyane. Napi ngranayang asapunika? Napi ipun lek, kimud ngangge basa bali? Napi ke mangda kaucap
gaul?. Ri aab jagat kadi mangkin sayan sue sayan ngidikang wong baline sane mabebaosan utawi berkomunikasi ngangen basa Bali. Basa Bali kahananne sampun tan dados
linguapranca ring Bali. Pet kantun nika wantah ring padesaan, ring padusunan komanten. Yening wenten anak mablanja wiadin matumbasan kadi conto ne wawu ngangge basa bali dadosne:
Bapak/Ibu aji kuda pulpenne asiki?, utawi
Bukun (nyoman/ketut lan sane siosan) dija?. pastika sampun len antuk iraga mirengang, wenten manah sane kedaut ri tatkala mireng anak ngrawos kadi punika. Mapan, basa bali punika dahat luih manut ring tata titi lan basa basitane taler madue pangargan sane mautama ri sajeroning anggen mabebaosan.
Ratu idadane sareng sami, pamekas para atiti sinamian. Iraga sareng sami embas - lekad - ring tanah bali puniki. Riantukan sekadi punika iraga dados jadma Bali. Jadma bali sane nyungsung nyunggi waris budaya lan tata krama sane sampun mentik tur kasungkemin duk dumun. Raris, nika dados tetuek atur titiang mangkin. Ratu ida dane taler titiang, dados jadma bali, sane kapituduh olih Ida Sang Hyang Parama Kawi, mangda nglanturang kabudayan bali, ngalestariang seni lan budaya. Nika pabesen sane kaping siki. Kaping kalih, Raris, napi sane patut kamargiang mangdane iraga sareng sami prasida nglaksanayang swadarma dados jadma bali? Iraga manumadi dados jadma bali, jagi ngangganin utawi urati ring tetamian saking leluur iragane. Silih sinunggil nenten sios marupa warisan budaya pamekas ipun basa kalih sastra bali, sane kasumbung luwih ring jagate. Sapunapi antuk ngwerdiang kalih nglimbakang basa Bali iraga sareng sami? Pamekas para yowana mangda ngawit mangkin sayan seneng malajahin utawi ngangge basa bali. Nenten ja ri umah, jro soang-soang, rauhing ritatkala mambaosan sareng timpal-timpale paturu jadma Bali.
Ratu ida Dane sareng sami, Pamrentah sampun mautsaha, minakadi ngranjingang basa bali ri sajeroning kurikulum pendidikan formal-ring muatan lokal, taler sampun nglaksanayang Utsawa Dharma Gita. Nika silih sinunggil pinaka utsaha pamrentah ngeninin nglestariang budaya, lan basa bali ring Bali. Raris, Napi sane sampun kautsahayang soang-soang iraga sami? Sampun ke iraga taler mautsaha mangda basa baline tetep ajeg lan lestari? Napi sane sampun kalaksanayang ?.
Pitaken titiange punika nenten jaga nunas pesaur. Kewala iraga soang-soang patut mapiteken raris nyaurin pitakene punika soang-soang, mantuk ring soang-soang diri. Iraga newek mateken. Pesaure pastika manut sekadi utsaha, wiadin parilaksana sane sampun kalaksanayang sane matujon mangda Basa baline tetep ajeg lan lestari.
Raris...
Ratu, Ida dane sareng sami, nglantur malih atur titiange ne wawu, nganinin utsaha soang-soang diri mangda Basa Baline tetep ajeg lan lestari. Mapan
Ajeg Basa Bali, Pinaka Ajeg Gumi Bali. Punapi antuk mangda soang-soang diri mautsaha ngawit mangkin ngangge basa bali. Tur katincapang, mangda prasida ngiyusin anak lian, - utamane para yowanane- mangda nenten lek wiadin kimud ngangge basa bali. Ngiring wit mangkin, iraga ngangge basa Bali, mangda dados
matanah pasihbiasa ring padewekan, ring kulawarga, rauh ring pasawitran. Yening sampun asapunika, rasaang titiang, pastika iraga prasida ngajegang bali majalaran ngangge basa Bali. Pastika sampun iraga dados jadma Bali tui. Jadma Bali sane ngukuhang, ngajegang basa bali, miwah kebudayan Baline. Sinah yening sampun sekadi punika,raos Ajeg Bali nenten dados
lipservice wiadin
bungan bibih kemanten, nanging sampun rauh ring parilaksana, pamineh, tur bawos.
Ratu ida dane sareng sami. Titiang nunas ampura banget, duaning titiang ngaturin sakadi punika. Santukan titiang menyonyo plastik dot pisan ngiringang ratu ida dane sareng sami mangdane sayan seneng, sayan nresnain basa bali. Nenten ring bibih,lambe komanten, nanging tresna ngrangsuk ring sajeroning adnyana, sajeroning manah, sajeroning angga sarira, sane prasida ngwangun, nincapang, nglimbakang, ngawerdiang, budaya, sastra lan basa bali druwene. Nika sane sujati uteng pinunas titiang ring ajeng ratu ida dane sareng sami. Mapan, yening basa baline ical, makardi ical taler budaya lan sastra bali duwene.
Inggih, ratu Ida dane sareng sami sane tresna asihin titiang, wantah asapunika prasida aturang titiang ring patemone mangkin. Cutetang titiang malih,
ngiring sareng sami ngwit mangkin nyungkemin, jagi ngwerdiang tur nglimbakang budaya bali, utamane basa bali druene. Yening sampun prasida antuk, pastika basa bali druena dados ajeg, rajeg, ring jagat Bali, raris prasida ngajegang jagat Bali.
Ratu ida dane sareng sami. Puputang titiang atur titiange puniki. Prade wenten kirang wiadin langkung antuk titiang ngaturang, ping kalih wenten basa basitan titiange sane nenten manjing ring adnyana, ring sajeroning kayun, lugrang titiang nglungsur gung rna sinampura. Mapan, akeh atur titiang, minab ta wenten sauh. Raris...., titiang taler nglungsur pawarah ring para sujana, guna widya, sareng sami, marupa suluh lan titi anggen titiang nglanturang tuwuh ring kauripan puniki.
Pinaka pamutput atur, titiang ngaturang parama santih ...
ban_Latn ban_Latn ban_Latn ban_Latn afr_Latn ban_Latn ban_Latn ban_Latn ban_Latn ind_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn